Οι φωτογραφίες που βλέπετε είναι από τη μονάδα μεταμοσχεύσεων νεφρού, στο Λαϊκό Νοσοκομείο. Πρόκειται για τους θαλάμους όπου φιλοξενούνται οι άνθρωποι που έχουν υποβληθεί ή πρόκειται να υποβληθούν σε μεταμόσχευση. Οι άνθρωποι αυτοί έχουν να λένε τα καλύτερα για το προσωπικό του νοσοκομείου. Δεν μπορούν να πουν το ίδιο για τις υποδομές του. Δεν είναι απλώς παλιές. Είναι και επικίνδυνες για ανθρώπους που βρίσκονται σε ανοσοκαταστολή. «Εγώ όταν μπήκα για μεταμόσχευση έπλυνα όλο το δωμάτιο. Υπάρχουν άνθρωποι που αναγκάζονται και φέρνουν το μισό τους σπίτι» λέει άνθρωπος που νοσηλεύτηκε εκεί.

Η περιγραφή του είναι, όντως, εξοργιστική: «Το φαγητό είναι τόσο χάλια που εκ των πραγμάτων επιδεινώνει τις τιμές στις εξετάσεις αίματος. Τις περισσότερες μέρες τρως κοτόπουλο, μπιφτέκι ή νερόβραστα μακαρόνια. Δεν το φέρνουν σκεπασμένο, αλλά ανοιχτό, σε ένα πλαστικό πιάτο. Έτσι και λείπεις για εξετάσεις, θα το αφήσουν ανοιχτό να σε περιμένει. Καθαρισμός στα κλιματιστικά δεν γίνεται, φυσικά, ποτέ, όπως και στις ντουλάπες. Σφουγγαρίζουν μόνο την τουαλέτα και απλώς περνάει μετά μία καθαρίστρια για να αλλάξει τη σακούλα των σκουπιδιών. Δεν υπάρχουν καν ταινίες της προκοπής για να δέσουν τα σωληνάκια στα χέρια των ασθενών. Τα θερμόμετρα είναι χαλασμένα, δείχνουν μικρότερη θερμοκρασία. Πολλά σεντόνια είναι σκισμένα. Και αν είμαστε πολλοί, μπορεί να μη φτάνουν τα μαξιλάρια. Τα δοχεία των αντισηπτικών στους διαδρόμους είναι πάντα άδεια. Και στο μπάνιο δεν υπάρχει σαπούνι, καλύτερα να φέρνεις δικό σου… Πήγα και φώναξα ηλεκτρολόγο για να φτιάξω το κουδούνι που πατάς στην περίπτωση που χρειαστείς κάτι. Δεν υπήρχε μια πρίζα, ένα σποτ για να μου βάλουν μία λάμπα. Και μου έλεγαν ότι ήταν δωμάτιο έτοιμο για μεταμόσχευση…»

Tηλεφώνησα στο Λαϊκό Νοσοκομείο. Ο αναπληρωτής διοικητής Βασίλης Χαραλαμπόπουλος λέει ότι η νέα διοίκηση (είναι δέκα μήνες εκεί), ενέταξε την ανακαίνιση στο ΕΣΠΑ, σε ένα πρόγραμμα κόστους 5 εκατ. ευρώ που θα υλοποιηθεί το 2015. Το υπόλοιπο νοσοκομείο έχει ανακαινιστεί. Οι θάλαμοι των νεφροπαθών είχαν μείνει εκτός ανακαίνισης. Προφανώς οι υπουργοί δεν φωτογραφίζονται εκεί μέσα.